SVFK

Udstilling Foyer: Ellen Ahnfelt-Rønne
2023-03-17 - 2023-04-16 | Statens Værksteder for Kunst, Strandgade 27B, København K, 1401, Danmark
Tankefulde vævninger
17. marts – 16. april 2023
Ellen Ahnfelt-Rønne arbejder i rammevæve, som hun selv bygger. Hun væver med en helt sart og tynd silkechiffon, som hun til udstillingen har indfarvet med naturlige plantematerialer i indfarvningsværkstedet.
Vævene fortæller en historie om alt det, vi som følsomme mennesker deler med tekstiler; at være skrøbeligt konstrueret og sammenvævet i vores relationer og omgivelser.
Ahnfelt-Rønnes studier i væv undersøger nærheden med materialer og håndværk og håndværkets evne til at skabe følelser af forbundethed og fordybelse. Tekstilet har historisk set været samlingspunkt (for kvinder især). Hvad betyder det for os mennesker, når vi distancerer os fra naturen, håndværket og materialet?
Ahnfelt-Rønne mærker en udbredt længsel efter at have tid til at være sart og langsom. Sårbarhed kan give os plads til at trevle op og samle sig igen – en bevægelse hun arbejder med i sine vævede motiver. Motiverne er inspireret af fugle, flokke, reder, kranse, fletninger, hænder, huler og vind. Alle vævede billeder er semitransparente, og lyset skaber konstant bevægelse og forandring.
Fernisering d. 17. marts kl. 15.00 på Statens Værksteder for Kunst, Strandgade 27B, Christianshavn.
Om Ellen Ahnfelt-Rønne
Ellen Ahnfelt-Rønne er tekstilkunstner og scenograf, uddannet i beklædnings- og tekstildesign fra Det
Kongelige Akademi i 2020.
Har siden arbejdet freelance med installation og teater og med vævning i sin egen tekstilkunstneriske
praksis.
